**4. «Όλοι ίσοι όλοι διαφορετικοί»** (1o δίωρo)

|  |  |
| --- | --- |
| **Προσδοκώμενα Μαθησιακά Αποτελέσματα** | **Βασικά  Θέματα** |
| Οι μαθητές:  **β)** επαληθεύουν τη μοναδικότητά τους ως πρόσωπα αλλά και μέλη ομάδων και κοινοτήτων (οικογέ­νεια, σχολείο κ.ά.)  **δ)** εξηγούν με παρα­δείγ­ματα την αξία της συμπληρωματικότητας του ενός από τον άλλον | **Ι.** Όλοι έχουμε χαρίσματα!   1. Τα ονόματά μας τα χαρίσματά μας:    * Η ιστορία των επωνύμων μας 2. Με τα διαφορετικά μας χαρίσματα συμπληρώνουμε ο ένας τον άλλον |

**Ενδεικτικές Δραστηριότητες**

* Αφήγηση: «¨Ένα όνομα για την αιωνιότητα» (Οδηγός Μιλάμε, τεχνική 21, σ. 159)
* TPSS (Οδηγός σ. 115) με θέμα «Θα είμαι ευτυχισμένος άνθρωπος αν … (π.χ. είμαι, έχω, κάνω)»
* «Βέβαια, αλλά ένας άγιος είναι άνθρωπος. Και ένας άνθρωπος, ξέρεις τι είναι άνθρωπος; Είναι ένα πλάσμα, που ζητάει την ευτυχία. Αυτό είναι άνθρωπος. Στην ουσία, κάθε άνθρωπος δεν κάνει τίποτε άλλο, σ’ ολόκληρο το διάστημα της ζωής του, παρά να ζητάει την ευτυχία. Οι άγιοι και οι δολοφόνοι, οι κλέφτες και οι καλοπερασμένοι, οι αμαρτωλοί και οι δίκαιοι – απόλυτα όλοι οι άνθρωποι που έζησαν, ζουν και θα ζήσουν επί της γης, δεν κάνουν παρά ένα πράγμα: αναζητούν την ευτυχία τους. Αυτό που διακρίνει τους ανθρώπους είναι μόνο ο τρόπος, ο τόπος και τα μέσα που διαλέγουν για να γίνουν ευτυχισμένοι. Και σ’ αυτό είναι, που διαφέρει ο άγιος απ’ τον δολοφόνο. Διότι και οι δύο, ο άγιος και ο δολοφόνος, δεν κάνουν παρά να ζητούν την ευτυχία. Ζητούν όμως με διαφορετικό τρόπο.» (Βιργκίλ Γκεοργκίου, Ένα όνομα για την αιωνιότητα)
  + Οι μαθητές σε κύκλο με μουσική υπόκρουση: Ο καθένας δίνει μία κάρτα με το όνομά του στον διπλανό του, ο οποίος γράφει ένα χάρισμα του συμμαθητή του μόλις η μουσική σταματά. Στο τέλος ο καθένας παίρνει τη δική του κάρτα (Βιωματική δραστηριότητα από το ΠΣ). Ατομικός στοχασμός με θέμα «Τι νομίζω πως με κάνει μοναδικό πρόσωπο, τι σχέση έχει με αυτό που νομίζουν οι άλλοι πως είμαι;»
  + Επ’ αυτού θα είχα να πω, (Οδηγός Μιλάμε, τεχνική 24, σ. 159) με θέμα: «Τι σχέση έχουν οι άλλοι με τη δική μου ευτυχία;»

Εναλλακτικά, το κείμενο από το υλικό για την Θ.Ε. Δ’ Δημοτικού (ιστοσελίδα ΙΕΠ)

Είναι μια τάξη με παιδιά. Πολλά παιδιά. Ο Σταμάτης παίζει φλογέρα. Ο κόσμος γι’ αυτόν είναι φτιαγμένος από ήχους. Όλοι θαυμάζουν τον Σταμάτη. Μα εκείνος θαυμάζει τον Αλέκο που τρέχει σαν σίφουνας κι έρχεται πρώτος στα αγωνίσματα. Ο Αλέκος πάλι, θαυμάζει τη Στέλλα, που όταν χορεύει καλαματιανό, τσάμικο, σούστα είναι να την καμαρώνεις. Μα και η Στέλλα με τη σειρά της θαυμάζει την Αργυρώ, που ζωγραφίζει κάτι τοπία μαγευτικά, χαίρεσαι να τα βλέπεις!

Είναι μια τάξη με παιδιά. Και είναι όλα προικισμένα με χαρίσματα. Κι ας μη φαίνονται πολλές φορές. Να, όπως η Αγνή, που από μια πρώτη ματιά νομίζεις πως δεν έχει κανένα κι έχει το πιο σπουδαίο: μια χρυσή καρδιά που τους χωράει όλους!

Είναι μια τάξη με παιδιά. Είναι ο κόσμος όλος. Χαίρονται τα χαρίσματα των άλλων και τα δικά τους. Όλα δώρα του Θεού και τα μοιράζονται μεταξύ τους.